钦定古今图书集成/明伦汇编/氏族典/第541卷 > 《廖用贤尚友录》 > 易雄
## 钦定古今图书集成/明伦汇编/氏族典/第541卷 > 《廖用贤尚友录》 > 易雄

按《晋书易雄传》：“雄字兴长，长沙浏阳人也。少为县吏，
自念卑浅，无由自达，乃脱帻挂县门而去，因习律令
及施行故事，交结豪右，州里稍称之。仕郡为主簿。张
昌之乱，执太守万嗣，将斩之，雄与贼争论曲直。贼怒，
叱使牵雄斩之，雄趋出自若。贼又呼问之，雄对如初。
如此者三，贼乃舍之，嗣由是获免，雄遂知名。举孝廉”，
为州主簿，迁别驾。自以门寒，不宜久处上纲，谢职还
家。后为舂陵令。刺史谯王承既距王敦，将谋起兵以
赴朝廷。雄承符驰檄远近，列敦罪恶，宣募县境。敦遣
魏乂、李恒攻之，雄捍御累旬，力屈。城陷，为乂所掳。意
气慷慨，神无惧色，敦杀之。